FOTO'S: Hael en reën oor binneland, ryp bly weg | Netwerk24
Deur Alet van der Walt 04 April 2019 17:06
Dinge lyk goed vir Vrystaatse boere oor die komende weke, sê Tonie Rossouw van die Suid-Afrikaans Weerdiens in Bloemfontein.
Rossouw sê mielieboere kan rustig slaap, dit lyk nie asof die Vrystaat voor die eerste of tweede week in Mei ryp kan verwag nie. Saaiboere in dié provinsie was tot nou bekommerd dat vroeë ryp tot skade aan die mielies kan lei omdat hulle weens die somerreëns wat vanjaar laat geval het eers baie laat geplant het.
Hael het oral op plase in die Bothaville-distrik gelê, maar gelukkig is min skade op die gesaaides aangemeld.
Hy sê ook toestande vir goeie reën is nog baie gunstig vir die volgende paar dae.
'n Bolug-trog wat Vrydag oor die land beweeg, tesame met 'n hoogdrukstelsel wat suid van die land lê, gaan veral vir die Vrystaat goeie reën bring, sê Rossouw.
Wydverspreide reën het boere in die sentrale binneland sedert Woensdag laat juig terwyl haelbuie wel hier en daar skade veroorsaak het.
Swaar reën, hael en donderweer het Woensdagmiddag veroorsaak dat reënmeters in die Bothaville-distrik binne net meer as 'n uur oorgeloop het.
Swaar reën en hael het Woensdag in die Bothaville-distrik geval.
Pieta Hoffmann, wat hier boer, sê sy varke het laat Woensdagmiddag verskriklik begin skree omdat koue water weens die hael in die hokke opgedam het.
"Die water was yskoud en ons moes 'n plan maak dat die water uitloop en grasbale in die hokke gooi sodat hulle nie in die ysige water staan nie," sê hy.
Reënmeters het oorgeloop terwyl hael selfs "soos roomys" bo-op die meters gelê het, sê Hoffmann.
Hael lê wit op 'n grondpad in die Bothaville-distrik.
Cobus Claassen, versekeringsmakelaar van Bothaville, sê gelukkig het baie min boere in die gebied skade aangemeld. Die reën is welkom vir die mielies wat in verskillende stadiums van ontwikkeling is.
Desmon Reed sê by Wesselsbron is 30 mm aangeteken, by Kroonstad 17 mm, Hennenman 20 mm, Bloemfontein 11 mm en Fauresmith 14 mm.
In die Noord-Kaap het 64 mm reën reeds vandeesweek by Warrenton geval terwyl 19 mm by Orania gemeet is.